Der har været protester fra beboere i Skåde, som følte sig lukket inde i deres eget boligområde med afspærringen af Sandmosevej. Beboere i bl.a. Beder og Malling har været tilfredse med at spare tid på Oddervej til og fra midtbyen. Og forældre har været bekymrede for deres børn, som skulle finde vej til Skåde Skole via villaveje, der var mere trafikerede end før.

Følelser og meninger har været mange i forbindelse med det mere end halvandet års forsøg på at give bedre fremkommelighed på Oddervej.

Men snart vil protester, læserbreve og mails til lokalpolitikerne være nytteløse. Teknik og miljø fremlægger på onsdagens byrådsmøde den samlede og endelige plan for ombygningen af Oddervej.



Kaos-areal og fransk svar

Blandt de mest markante ændringer er, at der etableres to spor ind mod byen og et spor ud. Det skal afhjælpe trængslen fra morgentrafikken ind mod Aarhus.

For at afvikle eftermiddagstrafikken fra Ringvej Syd til Oddervej ud af byen vil der komme et langt højresvingsspor på ringvejen, hvor den grønne bølge kun vil blive afbrudt af krydsende cyklister eller fodgængere.

I den forbindelse bliver der etableret et accelerationsspor på Oddervej i sydgående retning.

I krydset mellem Oddervej og Hørretvej bliver der anlagt en såkaldt fransk løsning. Den betyder, at når bilister skal svinge fra Hørretvej ind på Oddervej i retning mod byen, skal de ramme en accelerationsbane i midten af Oddervej mellem de sydgående og nordgående kørebaner.

Midt på Oddervej etableres et såkaldt kaosområde fra Sandmosevej til indkørslen til Dalgaarden. Arealet betyder, at bilister i nord- og sydgående retning skal benytte samme spor til at svinge til venstre til beboelse og virksomheder langs Oddervej. Chikaner skal sikre, at kaosområdet ikke bliver brugt som ekstra vejbane.

Til sidst vil Brunbakkevej blive spærret, og fra Sandmosevej vil det være muligt at svinge til højre ud på Oddervej, mens bilister på Oddervej kan ikke svinge ind på Sandmosevej.



Utrygge cyklister

“Brunbakkevej foreslås lukket permanent for at undgå trafik gennem Hamphøjvej, hvilket mange beboere var kede af i det første forsøg,” siger Jesper Frandsen, som er trafikplanlægger i kommunens mobilitetsafdeling:

“Samtidig har der været en del, som har været utrygge ved at køre ud på Oddervej fra Sandmosevej, især dem, som skal videre til venstre mod Ringvej Syd. Folk har syntes, at der skulle tages chancer engang imellem. Så vi har spærret adgangen til Sandmosevej fra Oddervej, dels for at lave bedre oversigt mod syd, dels for at hjælpe cyklister, som har følt sig udsat, når folk tog chancer fra Sandmosevej.«

Forsøgene på at forbedre fremkommeligheden på Oddervej begyndte i oktober 2014 i forbindelse med, at der skulle findes bedre trafikale løsninger i området efter åbningen af det nye Moesgaard Museum.

Som noget af det første valgte Aarhus Kommunes teknik og miljø-afdeling at spærre Sandmosevej. Det fik utilfredse borgere til bl.a. flere gange at flytte de store betonafspærringer på vejen samt at overmale skilte, der viste, at Moesgård Allé var blevet gjort ensrettet.



Tidsplanen er skredet

Teknik og miljø har i forsøgsperioden gennemført en række målinger i form af tællinger og filmoptagelser, som ifølge kommunen har vist, at fremkommeligheden er øget på Oddervej.

I løbet af forsøgsordningen har der også været oprettet en portal, hvor omkring 900 borgere har givet deres meninger til kende om forsøgene og er kommet med nye forslag. Desuden har der været afholdt en række dialogmøder mellem kommunen og lokale fællesråd samt Skådeborgere.

Ifølge den oprindelige tidsplan skulle byrådet have behandlet indstillingen om den endelig ombygning af Oddervej i februar. Men ifølge Jesper Frandsen var tidsplanen for optimistisk.

Kristian Würtz, rådmand for teknik og miljø, mener, at det er i orden, at tidsplanen er skredet.

“Det er især okay, fordi der kommer et godt produkt ud i den anden ende. Og med de konkrete forslag til opkobling til Oddervej osv. får vi en langt bedre afvikling af den overordnede trafik. Det kan vi se på de forbedrede rejsetider, der har været i forsøgsperioden, som endda er sket på et midlertidigt anlæg,” siger han.

